Venäjän ulkoministeri Sergei Lavrov, johon verrattuna paroni von Münchhausen oli maakuntasarjassa vaihtopenkillä istuva aloittelija, kävi tiistaina taas kerran esittelemässä puhetaitojaan ja pokkaansa, josta moni monacolainen ammattilaispokerinpelaaja on aidosti kateellinen.

Venäjän ulkoministeri kävi tiistaina Säätytalossa kertomassa maansa virallisia näkemyksiä maailman poliittisista tilanteista. Inka Soveri

Syyriassa tapetaan siviilejä ja Itä-Ukrainassa - vain reilun tuhannen kilometrin päässä Helsingin sushiravintoloista - jatkuvat taistelut jo kuudetta vuotta. Molemmissa Venäjä on aktiivinen taisteluosapuoli, mutta Helsingin Säätytalon tiedotustilaisuudessa Lavrov lateli naama peruslukemilla lähes kaikkeen syyllisiksi EU:n ja Yhdysvallat - Venäjä on kun viaton ja rauhaa rakastava valtio.

LUE MYÖS Näin Venäjän ulkoministeri Lavrov vastaa suomalaisten huoleen uudesta pakolaiskriisistä

Syyriasta Turkin ja Kreikan kautta muualle Eurooppaan - ja mahdollisesti Suomeenkin - odoteltava turvapaikanhakijaryntäys muuttui sekin Lavrovin puheissa lopulta USA:n syyksi, vaikka syyrialaiset lähtevät pakoon nimenomaan Venäjän ja Syyrian armeijan hyökkäyksiä ja pommituksia - myös sairaaloihin.

Ja vieressä Suomen - vielä viime vuonna EU:n puheenjohtajamaan - ulkoministeri Pekka Haavisto (vihr) seisoi hiljaisena ja varovaisena kuin likilegendaarinen hiiri Mähösen perheen ruokakaapissa peläten kiinnijäämistä ja vikisi varovaisesti, että Suomi ja EU ”vetoavat kaikkiin osapuoliin...”

Ja kun kaikille osapuolille on selvää, että vetoomukset eivät vaikuta Venäjään millään tavalla. Päinvastoin. Venäjällä ei tunnetusti arvosteta heikkoutta eikä varovaisuutta, eikä Venäjä sekä sen ulkoministeri Lavrov epäröi näyttää sitä.

Vajaan tunnin kestäneen tiedotustilaisuuden loppu kertoikin kaiken Lavrovin ja Venäjän itseriittoisesta nykylinjasta: kun ulkoministerit olivat kätelleet, Lavrov kääntyi leveästi hymyillen katsomaan Säätytalolla olleita venäläistoimittajia, että enkös pojat ja tytöt taas kerran hoitanut homman hyvin - ei näistä EU:n nössöistä ole meille mitään vastusta.

Ja samaan aikaan Haavisto vaikutti enemmän vessaa etsivältä Pielaveden yläasteen matematiikanopettajalta kuin jämäkältä EU-maan ulkoministeriltä.

Mutta ei Haavisto ole yksin.

Samaan aikaan kun Venäjä, Syyria ja Turkki huseeraavat kaikkien sopimusten ja kansainvälisten lakien vastaisesti, Euroopan unioni ”peräänkuuluttaa syvempää dialogia” osapuolten välillä eikä suostu edes arvioimaan esimerkiksi Turkin toimien lainmukaisuutta.

Lavrovilla ja Venäjän yhä vaarallisemmalla itsevaltiaalla Vladimir Putinilla onkin varaa itseriittoisuuteen ja ylimielisyyteen: niin kauan kuin EU käyttäytyy ulkopoliittisesti yhtä aktiivisesti ja jämäkästi kuin raudanpuuteanemiasta kärsivä rengashäntämaki ja Yhdysvaltoja johtaa tyylipuhdas sekopää, Venäjä ja sen koulukiusaajakaveri Kiina saavat yhä enemmän tilaa pyörittää maailmaa diktaattorimaisilla toimintatavoillaan.

Ja viattomat siviilit kärsivät.

Ja Lavrov hymyilee leveästi.